b'\n_START_ARTICLE_\nMercedes Grand Prix\n_START_SECTION_\nIstorija\n_START_PARAGRAPH_\nMercedes-Benz automobili\xc5\xb3 sporte debiutavo dar ketvirtajame XX a. de\xc5\xa1imtmetyje, dalyvaudama Grand Prix lenktyn\xc4\x97se. V\xc4\x97liau, \xc5\xa1e\xc5\xa1tame de\xc5\xa1imtmetyje, ji debiutavo Formul\xc4\x97s 1 \xc4\x8dempionate kaip komandos savinink\xc4\x97\xc2\xa0\xe2\x80\x93 1954 ir 1955 m. J. M. Fangio su Mercedes laim\xc4\x97jo \xc4\x8dempiono titul\xc4\x85. V\xc4\x97liau Mercedes visi\xc5\xa1kai pasitrauk\xc4\x97 i\xc5\xa1 Formul\xc4\x97s 1._NEWLINE_Neoficialiai Mercedes \xc4\xaf \xc4\x8dempionat\xc4\x85 gr\xc4\xaf\xc5\xbeo 1993 m., kai prad\xc4\x97jo derybas su Sauber ekipa d\xc4\x97l varikli\xc5\xb3 tiekimo. 1995 m. Mercedes variklius prad\xc4\x97jo tiekti McLaren ekipai ir tapo \xc5\xa1ios ekipos bendrasavininke. Nuo 1995 iki 2009 m. McLaren kartu su Mercedes laim\xc4\x97jo tris lenktyninink\xc5\xb3 \xc4\x8dempiono titulus ir vien\xc4\x85\xc2\xa0\xe2\x80\x93 konstruktori\xc5\xb3. 2009\xc2\xa0m. sezonui Mercedes savo variklius prad\xc4\x97jo tiekti ir Force India bei Brawn GP ekipoms. Pastaroji triumfavo abejose \xc4\xafskaitose.\n_START_SECTION_\nBrawn GP \xc4\xafsigijimas\n_START_PARAGRAPH_\nJau ilgai buvo sp\xc4\x97liojama, kad Mercedes nori \xc4\xafsigyti savo komand\xc4\x85 vietoj dalyvavimo Formul\xc4\x97je 1 tik kaip varikli\xc5\xb3 tiek\xc4\x97ja. 2009\xc2\xa0m. lapkri\xc4\x8dio 19 d. ji oficialiai patvirtino, kad \xc4\xafsigis 75,1\xc2\xa0% Branw GP akcij\xc5\xb3 ir j\xc4\x85 pervadins savo vardu. Komandai toliau lieka vadovauti Rosas Braunas._NEWLINE_Mercedes taip pat patvirtino, kad iki 2015\xc2\xa0m. \xc4\xafsipareigoja toliau tiekti variklius McLaren ekipai._NEWLINE_2009\xc2\xa0m. gruod\xc5\xbeio 23 d. po ilg\xc5\xb3 sp\xc4\x97liojim\xc5\xb3 buvo oficialiai patvirtinta, kad \xc4\xaf Formul\xc4\x99 1 sugr\xc4\xaf\xc5\xbeta septynis kartus \xc4\x8dempionas vokietis Michaelis Schumacheris, kuris su Mercedes GP ekipa pasira\xc5\xa1\xc4\x97 trej\xc5\xb3 met\xc5\xb3 trukm\xc4\x97s sutart\xc4\xaf._NEWLINE_2010\xc2\xa0m. sausio 25 d. \xc5\xa0tutgarto mieste Vokietijoje ekipa oficialiai pristat\xc4\x97 savo nauj\xc4\x85 komand\xc4\x85\xc2\xa0\xe2\x80\x93 lenktynininkus (M. Schumacher\xc4\xaf ir Nico Rosberg\xc4\x85), r\xc4\x97m\xc4\x97jus ir automobilio da\xc5\xbeym\xc4\x85.'